CELEX: 
Language: ga
Date: 2021-06-22 00:00:00
Title: RIALACHÁN TARMLIGTHE (AE) …/... ÓN gCOIMISIÚN lena bhforlíontar Rialachán (AE) 2016/1139 i dtaca le sonraíochtaí na hoibleagáide gabhálacha a thabhairt i dtír a mhéid a bhaineann leis an mbradán i Muir Bhailt le haghaidh na tréimhse 2021-2023

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Is ceann de chuspóirí lárnacha an Chomhbheartais Iascaigh (CBI) deireadh a chur le hábhair mhuirí aischurtha in iascaigh an Aontais Eorpaigh (AE) de réir a chéile trí oibleagáid gabhálacha a thabhairt i dtír a chur chun feidhme faoi Rialachán (AE) Uimh. 1380/2013 maidir leis an gComhbheartas Iascaigh
                  1
                (dá ngairtear ‘Bunrialachán CBI’ anseo feasta). Is éard is aidhm leis sin úsáid níos fearr a bhaint as na hacmhainní atá ar fáil, agus luíonn sé sin le mian an phobail deireadh a chur leis an gcleachtas, eadhon éirí as bheith ag caitheamh iasc indíolta ar ais san fharraige. Sa mheasúnú tionchair
                  2
                a rinneadh le haghaidh an athchóirithe is déanaí ar an gComhbheartas Iascaigh, aithníodh leibhéil arda ábhar muirí aischurtha mar chúis mhór amháin go bhfuil easpa inbhuanaitheachta comhshaoil ag baint leis an gComhbheartas Iascaigh. Is fadhb go fóill iad na haischuir i roinnt mhaith d’iascaigh Mhuir Bhailt
                  3
               .
            
            
               Leis an oibleagáid gabhálacha a thabhairt i dtír i Muir Bhailt, cumhdaítear na speicis uile atá faoi réir teorainneacha gabhála de bhun Airteagal 15(1) de Bhunrialachán CBI. Leis an Rialachán sin, déantar foráil freisin maidir le sraith forálacha chun cur chun feidhme na hoibleagáide gabhálacha a thabhairt i dtír a éascú, go háirithe sásraí solúbthachta ar leith is gá a ghníomhachtú trí bhíthin pleananna ilbhliantúla nó, mura bhfuil ann do phlean ilbhliantúil, i bplean dá ngairtear plean maidir le hábhar muirí aischurtha. Is beart sealadach a mhaireann 3 bliana iad na pleananna maidir le hábhar muirí aischurtha, agus féadfar iad a athnuachan uair amháin. In 2014
                  4
                agus 2017
                  5
                glacadh pleananna sealadacha den sórt sin lena gcumhdaítear bradán Mhuir Bhailt. Rachaidh an plean is déanaí maidir le hábhar muirí aischurtha in éag an 31 Nollaig 2020. 
            
            
               Chun cur chun feidhme na hoibleagáide gabhálacha a thabhairt i dtír a éascú, tugtar de chumhacht don Choimisiún le hAirteagal 7(1)(a) den phlean ilbhliantúil le haghaidh Muir Bhailt
                  6
                arna mhodhnú le Rialachán (AE) 2020/1781
                  7
               , ar mholadh comhpháirteach arna thíolacadh ag na Ballstáit, díolúintí a ghlacadh ón oibleagáid gabhálacha a thabhairt i dtír le haghaidh na speiceas uile atá faoi réir na hoibleagáide gabhálacha a thabhairt i dtír agus a chumhdaítear leis an bplean ilbhliantúil, lena n‑áirítear an bradán, má léiríonn fianaise eolaíoch rátaí arda marthanais a bheith acu, agus saintréithe an trealaimh, na gcleachtas iascaireachta agus an éiceachórais á gcur san áireamh. 
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Na Ballstáit atá suite thart ar Mhuir Bhailt, bhunaigh siad Fóram Iascaigh Mhuir Bhailt (BALTFISH), fóram réigiúnach, chun críche an chur chuige réigiúnaigh a chur chun feidhme. 
            
            
               Le linn a chuid oibre ar na moltaí comhpháirteacha, chuaigh BALTFISH i gcomhairle le Comhairle Chomhairleach Mhuir Bhailt (BSAC). 
            
            
               Chuir BALTFISH moladh comhpháirteach isteach an 12 Bealtaine 2020 lena n‑iarrtar an díolúine ard-inmharthanachta atá ann faoi láthair maidir leis an mbradán a fhadú, ach amháin maidir le bradáin arna ngabháil le gaistí pontúin nach bhfuil mála gan snaidhm ceangailte orthu. Thairis sin, ba cheart an líon iomlán bradán a scaoiltear saor a choimeád ag leibhéal íseal. 
            
            
               Le linn Mheitheal Saineolaithe STECF 20-04 a bhí ar siúl ón 18 go dtí an 22 Bealtaine 2020
                  8
               , rinneadh measúnú ar na doiciméid arna gcur isteach. Maidir leis an leibhéal bradáin a aischuireadh, le linn na tréimhse 2017-2019, ó threalamh atá faoi chumhdach na díolúine atá ann cheana féin, thug STECF dá aire, de réir an mholta chomhpháirtigh gurbh idir 0.7 % agus 4.3 % an leibhéal sin. An fhaisnéis nua arna soláthar atá mar thaca leis an moladh comhpháirteach, baineann sí go príomha le gaistí pontúin a bhfuil mála gan snaidhm ceangailte orthu. Maidir le gaistí pontúin, thug STECF dá aire gur léiríodh sa staidéar a tíolacadh gurbh é 29 % an ráta marthanais i gcás gaistí pontúin nach bhfuil mála gan snaidhm ceangailte orthu agus gurbh é 52 % an ráta marthanais i gcás gaistí pontúin a bhfuil mála den sórt sin ceangailte orthu. Thug STECF dá aire freisin gur maíodh sa staidéar gur cuireadh an ráta básmhaireachta (cuibheasach ard) i leith básmhaireacht nádúrtha thar a bheith ard (22 %) a bhí ann i limistéar an staidéir. Thug STECF dá aire gur thug an fhianaise le fios go bhféadfadh gaistí pontúin a bhfuil mála gan snaidhm ceangailte orthu a bheith níos séimhe le bradáin arna scaoileadh saor tar éis a láimhsithe. I gcás iascaigh eangach gaiste, luaigh STECF go bhféadfaí na bradáin a bhaint go séimh as ‘mála éisc’ an trealaimh ceann ar cheann (de láimh) agus iad a scaoileadh saor. Ina theannta sin, rinne STECF tagairt do staidéar
                  9
                a cuireadh ar fáil ar inmharthanacht bradán a gabhadh le heangacha gaiste, staidéar inar measadh go raibh ráta marthanais gabhála/scaoilte 89 % ann. Thairis sin, thug STECF dá aire gur luadh i measúnú a rinneadh roimhe sin in 2014
                  10
                gur thug an fhianaise le fios gur lú ná 10 % de ghnáth an bhásmhaireacht ó aischur pras i gcás eangacha gaiste agus faidhclíonta traidisiúnta. Tháinig STECF ar an gconclúid, áfach, nach raibh go leor fianaise ann a mhéid a bhaineann le cléibh/potaí agus eangacha gabhainn, cé go mbeadh sé réasúnta glacadh leis go mbeadh básmhaireacht íseal ann ina leith sin freisin. 
            
            
               I ndiaidh mheasúnú STECF, d’iarr an Coimisiún ar BALTFISH breithniú arís an raibh gá le díolúine i bhfianaise an leibhéil bradáin aischurtha a bheith an-íseal, agus d’iarr sé air, i gcás freagra dearfach, a chur in iúl go soiléir cén leibhéal de bhradáin aischurtha is dóigh le BALTFISH a bheith ina leibhéal íseal. Thug BALTFISH freagra an 15 Meán Fómhair 2020, agus sheol sé moladh comhpháirteach nuashonraithe dar dáta an 8 Meán Fómhair 2020, agus leis sin chuir sé i dtábhacht gur thug an díolúine dreasacht i dtaca le trealamh a úsáid a bheadh níos roghnaí, agus a mbeadh tionchar níos lú aige, in iascaireacht speiceas eile seachas an bradán. Thairis sin, tugadh le fios sa mholadh comhpháirteach go bhféadfadh sé go dtiocfadh laghdú ar fhoghabhálacha éan agus mamach de thairbhe na díolúine, agus i réigiúin áirithe go ndéanfaí stoic bradán fiáin a chosaint trí bhradáin fhiáine a ghabhtar a scaoileadh saor agus gan a choimeád ach bradáin shaothraithe. Ar deireadh, d’éascófaí bainistíocht na gcuótaí leis an díolúine, go háirithe trí iascairí a chumasú chun bradáin fhiáine a scaoileadh saor agus bradáin shaothraithe a choimeád. Thairis sin, mhol BALTFISH an díolúine a theorannú do 8 % de chuóta bliantúil bradán gach Ballstáit. Leis an teorannú sin, laghdófaí a thuilleadh aon tionchar diúltach a d’fhéadfadh a bheith ag an díolúine sin ar an stoc.
            
            
               Thairis sin, sheol BALTFISH an dara nuashonrú ar an moladh comhpháirteach dar dáta an 16 Márta 2021 chun measúnú thuasluaite EWG STECF 20-04 maidir le cléibh/potaí agus eangacha gabhainn a chur san áireamh. Ní áirítear a thuilleadh cléibh/potaí sa mholadh comhpháirteach. Maidir le heangacha gabhainn, mhínigh BALTFISH gurbh fhochatagóir eangaí gaiste iad eangacha gabhainn agus gur áiríodh iad i staidéar 2006 a ndearna STECF measúnú air in 2014 cé nár luadh eangacha gabhainn go sainráite. Thairis sin, luadh go raibh staidéir bhreise ar bun agus go gcuirfí sonraí ábhartha ar fáil le haghaidh mheasúnú STECF faoi mhí na Bealtaine 2023. Ar deireadh, rinne BALTFISH modhnú ar theorannú an díolúine go 8 % de na gabhálacha bliantúla bradán ó chuóta bradán gach Ballstáit. I gcomhthéacs an chomhairliúcháin leis an nGrúpa Saineolaithe um Iascach agus Dobharshaothrú, luadh, dá dtagraítear sa mholadh chomhpháirteach, gur cheart raon feidhme na díolúine a bheith múnlaithe ar an díolúine a glacadh in 2014 seachas ar an gceann a glacadh in 2017 ós rud é go bhféadfadh sé go bhfoghabhtar bradáin in iascaigh uile Mhuir Bhailt leis na cineálacha trealaimh dhíolmhaithe. 
            
            
               Ar bhonn an mheasúnaithe a rinne STECF, na moltaí comhpháirteacha nuashonraithe agus measúnú inmheánach a rinne seirbhísí an Choimisiúin, measann an Coimisiún go bhfuil an moladh comhpháirteach a cuireadh isteach i gcomhréir le hAirteagal 7(1)(a) de Rialachán (AE) 2016/1139 mar a leagtar amach thuas agus i gcomhréir le hAirteagal 15(4)(b) de Rialachán (AE) Uimh. 1380/2013. Ba cheart an maolú a bheith teoranta ó thaobh ama de agus ba cheart an fhaisnéis bhreise a mhol STECF a sholáthar in am sula rachaidh an maolú sin in éag. Cuirfear an fhaisnéis arna soláthar san áireamh agus measúnú á dhéanamh ar an bhféidearthacht an maolú a fhadú maidir le cineálacha éagsúla trealaimh. 
            
            
               An díolúine inmharthanachta maidir le bradáin ar bhonn Rialachán Tarmligthe (AE) 2018/211 ón gCoimisiún, chuaigh sé in éag an 31 Nollaig 2020. Tá tionchar díreach ag an díolúine ar phleanáil an tséasúir iascaireachta maidir le soithí an Aontais agus ar na gníomhaíochtaí eacnamaíocha a bhaineann leis. Chun leanúnachas dlíthiúil a áirithiú, is iomchuí, dá bhrí sin, feidhm chúlghabhálach a bheith ag an Rialachán seo amhail ón 1 Eanáir 2021.
            
            
               3.
                     EILIMINTÍ DLÍ AN GHNÍMH THARMLIGTHE
            
            
               Achoimre ar an ngníomhaíocht atá beartaithe
            
            
               Is é príomhghníomhaíocht dhlíthiúil atá i gceist bearta a ghlacadh lena n‑éascófaí cur chun feidhme na hoibleagáide gabhálacha a thabhairt i dtír. Sonraítear sa rialachán na speicis agus na hiascaigh a mbeadh feidhm ag bearta sonracha ina leith agus sonraítear ann na díolúintí bunaithe ar ard-inmharthanacht. 
            
            
               Bunús dlí
            
            
               Airteagal 7(1)(a) de Rialachán (AE) 2016/1139 ó Pharlaimint na hEorpa agus ón gComhairle.
            
         
         
            
               Prionsabal na coimhdeachta
            
            
               Tá an togra faoi chuimsiú inniúlacht eisiach an Aontais Eorpaigh.
            
            
               Prionsabal na comhréireachta
            
            
               Tagann an togra seo faoi raon feidhme na gcumhachtaí tarmligthe a thugtar don Choimisiún le hAirteagal 7(1)(a) de Rialachán (AE) 2016/1139 agus ní théann sé thar a bhfuil riachtanach chun cuspóir na forála sin a bhaint amach.
            
            
               An rogha ionstraime
            
            
               An ionstraim atá beartaithe: Rialachán Tarmligthe ón gCoimisiún.
            
            
               Ní bheadh modhanna eile leordhóthanach ar an gcúis seo a leanas: Tugadh cumhachtaí don Choimisiún chun díolúintí a ghlacadh trí bhíthin gníomhartha tarmligthe, díolúintí ón oibleagáid gabhálacha a thabhairt i dtír atá bunaithe ar ard-inmharthanacht. Na Ballstáit a bhfuil leas díreach bainistíochta acu, chuir siad a moladh comhpháirteach isteach. Na bearta dá bhforáiltear sa mholadh comhpháirteach agus a áirítear sa togra seo, tá siad bunaithe ar an gcomhairle eolaíoch is fearr dá bhfuil ar fáil agus comhlíonann siad na ceanglais go léir a leagtar amach in Airteagal 18(5) de Rialachán (AE) Uimh. 1380/2013.
            
            
               RIALACHÁN TARMLIGTHE (AE) …/... ÓN gCOIMISIÚN
            
            
               an 22.6.2021
            
            
               lena bhforlíontar Rialachán (AE) 2016/1139 i dtaca le sonraíochtaí na hoibleagáide gabhálacha a thabhairt i dtír a mhéid a bhaineann leis an mbradán i Muir Bhailt le haghaidh na tréimhse 2021-2023
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Rialachán (AE) 2016/1139 ó Pharlaimint na hEorpa agus ón gComhairle an 6 Iúil 2016 lena mbunaítear plean ilbhliantúil do na stoic troisc, scadáin agus saláin i Muir Bhailt agus don iascach a shaothraíonn na stoic sin, lena leasaítear Rialachán (CE) Uimh. 2187/2005 ón gComhairle agus lena n‑aisghairtear Rialachán (CE) Uimh. 1098/2007 ón gComhairle
                  11
               , agus go háirithe Airteagal 7(1)(a) de,
            
            
               De bharr an mhéid seo a leanas:
            
            
               (1)Tá sé d’aidhm ag Rialachán (AE) Uimh. 1380/2013
                  12
                deireadh a chur le hábhair mhuirí aischurtha de réir a chéile in iascaigh uile an Aontais trí oibleagáid gabhálacha a thabhairt i dtír a chur chun feidhme i gcás gabhálacha speiceas atá faoi réir teorainneacha gabhála. 
            
            
               (2)I gcomhréir le hAirteagal 15(1)(a) de Rialachán (AE) Uimh. 1380/2013, tá feidhm ag an oibleagáid gabhálacha a thabhairt i dtír maidir le hiascaigh bradán i Muir Bhailt ón 1 Eanáir 2015. 
            
            
               (3)I gcás nach mbunaítear aon phlean ilbhliantúil de bhun Airteagal 9 de Rialachán (AE) Uimh. 1380/2013, tugtar de chumhacht don Choimisiún, le hAirteagal 15(6) den Rialachán sin, pleananna maidir le hábhar muirí aischurtha a ghlacadh lena sonraítear mionsonraí maidir le cur chun feidhme na hoibleagáide gabhálacha a thabhairt i dtír le haghaidh tréimhse tosaigh 3 bliana a fhéadfar a athnuachan go ceann 3 bliana eile. Na pleananna sin maidir le hábhar muirí aischurtha, tá siad le glacadh ar bhonn na moltaí comhpháirteacha arna bhforbairt ag na Ballstáit i gcomhairle leis na Comhairlí Comhairleacha ábhartha.
            
            
               (4)Le Rialachán Tarmligthe (AE) Uimh. 1396/2014 ón gCoimisiún
                  13
               , bunaíodh plean maidir le hábhar muirí aischurtha a bhaineann le hiascaigh bradán, scadán, salán agus trosc i Muir Bhailt. Sa phlean sin maidir le hábhar muirí aischurtha, bhí díolúine ón oibleagáid gabhálacha a thabhairt i dtír eadhon le haghaidh an bhradáin de thairbhe na rátaí arda marthanais a léiríodh maidir leis an speiceas sin dá bhforáiltear in Airteagal 15(4)(b) de Rialachán (AE) Uimh. 1380/2013. Chuaigh Rialachán (AE) Uimh. 1396/2014 in éag an 31 Nollaig 2017. An díolúine sin maidir le bradán Mhuir Bhailt, rinneadh í a athnuachan le Rialachán Tarmligthe (AE) 2018/211 ón gCoimisiún
                  14
               , a chuaigh in éag an 31 Nollaig 2020. 
            
            
               (5)Le Rialachán (AE) 2016/1139, bunaítear plean ilbhliantúil do na stoic a ndéantar iascaireacht orthu i Muir Bhailt agus déantar foráil maidir le mionsonraí chur chun feidhme na hoibleagáide gabhálacha a thabhairt i dtír i dtaca leis na stoic sin, lena n‑áirítear an stoc bradán. Le hAirteagal 7(1)(a) den Rialachán sin, tugtar de chumhacht don Choimisiún gníomhartha tarmligthe a ghlacadh chun an Rialachán sin a fhorlíonadh trí mhionsonraí a shonrú maidir leis an oibleagáid gabhálacha a thabhairt i dtír a bhaineann le rátaí arda inmharthanachta.
            
            
               (6)Tá leas díreach i dtaca le bainistíocht iascaigh i Muir Bhailt ag an Danmhairg, ag an nGearmáin, ag an Eastóin, ag an Laitvia, ag an Liotuáin, ag an bPolainn, ag an bhFionlainn agus ag an tSualainn. An 12 Bealtaine 2020, chuir na Ballstáit sin moladh comhpháirteach
                  15
                faoi bhráid an Choimisiúin, tar éis dóibh dul i gcomhairle le Comhairle Chomhairleach Mhuir Bhailt. Fuarthas rannchuidiú eolaíoch ó chomhlachtaí eolaíocha ábhartha. Tugadh an moladh comhpháirteach cothrom le dáta an 8 Meán Fómhair 2020 agus an 16 Márta 2021.
            
         
         
            
               (7)Sa mholadh comhpháirteach leasaithe, moltar, i dtaca leis an díolúine ón oibleagáid gabhálacha a thabhairt i dtír maidir le bradáin arna ngabháil le trealamh éighníomhach áirithe dá bhforáiltear le Rialachán Tarmligthe (AE) 2018/211 ón gCoimisiún, gur cheart an díolúine sin a bheith infheidhme fós tar éis an 31 Nollaig 2020. Tugtar dreasacht leis sin trealamh a úsáid atá níos roghnaí agus bhfuil tionchar níos lú aige nuair a bheifear ag iascaireacht speiceas eile seachas an bradán. Thairis sin, d’fhéadfadh sé go dtiocfadh laghdú ar fhoghabhálacha éan agus mamach de thairbhe na díolúine. I réigiúin áirithe d’éascófaí bainistíocht na gcuótaí agus d’fhéadfaí stoic bradán fiáin a chosaint trí bhradáin fhiáine a ghabhtar a scaoileadh saor agus gan a choimeád ach bradáin shaothraithe. Níor cheart cléibh/potaí a dhíolmhú a thuilleadh, áfach, agus maidir le gaistí pontúin, níor cheart a áireamh ach gaistí a bhfuil mála gan snaidhm (‘Vittjanpåse’) ceangailte orthu. Thairis sin, moltar sa mholadh comhpháirteach an díolúine a theorannú do 8 % de na gabhálacha bliantúla ó chuóta bradán gach Ballstáit chun tuilleadh laghdaithe a dhéanamh ar aon tionchar diúltach a d’fhéadfadh a bheith ag an díolúine sin ar an stoc. Ar deireadh, i gcomhthéacs an chomhairliúcháin leis an nGrúpa Saineolaithe um Iascach agus Dobharshaothrú, luadh, dá dtagraítear sa mholadh chomhpháirteach, gur cheart bradáin a ghabhtar le trealamh éighníomhach ábhartha sna hiascaigh uile a chumhdach leis an díolúine.
            
            
               (8)Rinne an Coiste Eolaíoch, Teicniúil agus Eacnamaíoch um Iascach (STECF) athbhreithniú ar an bhfianaise eolaíoch a soláthraíodh leis an moladh comhpháirteach
                  16
               . Thagair STECF don mheasúnú a rinne sé roimhe seo
                  17
                maidir le heangacha gaiste agus faidhclíonta, ach mheabhraigh sé go bhfuil gá le faisnéis bhreise i ndáil le deimhniú na dtoimhdí maidir le hinmharthanacht a rinneadh i gcás cliabh/potaí agus eangacha gabhainn. Ar an mbonn sin, ní áirítear a thuilleadh cléibh/potaí sa mholadh comhpháirteach nuashonraithe. Thairis sin, mhínigh na Ballstáit gur áiríodh eangacha gabhainn i sonraí a cuireadh isteach cheana, ach nár luadh eangacha gabhainn go sainráite sa staidéar ábhartha, agus go raibh staidéir bhreise ar bun. Dá bhrí sin, thug na Ballstáit gealltanas faisnéis bhreise a chur isteach maidir le rátaí marthanais i dtaca le bradáin arna ngabháil in eangacha gabhainn sula rachaidh an gníomh tarmligthe seo in éag. De bhrí gur luaigh STECF sa mheasúnú a rinne sé cheana go n‑oibríonn eangacha gabhainn ar bhealach atá comhchosúil le heangacha gaiste agus le faidhclíonta agus go bhfuil gealltanas tugtha ag na Ballstáit sa mholadh comhpháirteach go ndéanfaidh siad tuilleadh taighde, ba cheart an díolúine a bheith infheidhme fós. Maidir le gaistí pontúin, thug STECF dá aire go bhféadfadh na gaistí pontúin a bhfuil mála gan snaidhm ceangailte orthu a bheith níos séimhe ná na cinn nach bhfuil mála den sórt sin orthu. Léirítear sna torthaí go raibh ráta marthanais 52 % ag bradáin arna ngabháil le gaistí pontúin a bhfuil mála gan snaidhm ceangailte orthu, ach go bhféadfadh an ráta marthanais a bheith i bhfad níos airde ag brath ar na himthosca comhshaoil. Tá tuilleadh tionscadail taighde ar bun. 
            
            
               (9)Na bearta a moladh sa mholadh comhpháirteach, comhlíonann siad Airteagal 15(4)(b) de Rialachán (AE) Uimh. 1380/2013 agus dá bhrí sin is féidir iad a chuimsiú sa Rialachán seo i gcomhréir le hAirteagal 18(3) de Rialachán (AE) Uimh. 1380/2013 agus Airteagal 7(1)(a) de Rialachán (AE) 2016/1139. Ar bhonn mheasúnú STECF, áfach, ba cheart an díolúine seo gan bheith ach sealadach, agus ba cheart do na Ballstáit lena mbaineann an fhaisnéis ábhartha bhreise agus na sonraí a mhol STECF a sholáthar in am trátha sula rachaidh an Rialachán seo in éag.
            
            
               (10)I bhfianaise an mhéid sin, ba cheart teorainn 3 bliana a chur leis an Rialachán seo, chun measúnú nuashonraithe ar an díolúine agus forbairt na n‑iascach lena mbaineann a áirithiú. 
            
            
               (11)Ós rud é go ndeachaigh an maolú a deonaíodh le Rialachán Tarmligthe (AE) Uimh. 2018/211 ón gCoimisiún in éag an 31 Nollaig 2020, chun leanúnachas dlíthiúil a áirithiú, ba cheart feidhm a bheith ag an Rialachán seo le héifeacht ón 1 Eanáir 2021. Ar chúiseanna deimhneachta dlíthiúla agus mar ábhar práinne, ba cheart an Rialachán seo a theacht i bhfeidhm an lá tar éis lá a fhoilsithe.
            
            
               TAR ÉIS AN RIALACHÁN SEO A GHLACADH:
            
            
               Airteagal 1 
                  Ábhar agus raon feidhme
            
            
               Leagtar síos rialacha leis an Rialachán seo agus tá feidhm aige maidir leis an oibleagáid gabhálacha a thabhairt i dtír i dtaca le bradáin arna ngabháil i Muir Bhailt le haghaidh na tréimhse 2021-2023. 
            
            
               Airteagal 2 
                  Sainmhínithe
            
            
               Chun críocha an Rialacháin seo, beidh feidhm ag na sainmhínithe seo a leanas:
            
            
               ciallaíonn ‘Muir Bhailt’ ranna ICES IIIb, IIIc agus IIId, mar a shonraítear in Airteagal 4(2)(b) de Rialachán (AE) Uimh. 1380/2013.
            
            
               Airteagal 3 
                  Díolúine maidir le speicis a bhfuil rátaí arda marthanais acu
            
            
               1.
                     An díolúine maidir le speicis a bhfuil rátaí arda marthanais acu dá dtagraítear in Airteagal 15(4)(b) de Rialachán (AE) Uimh. 1380/2013, beidh feidhm aici maidir le bradáin arna ngabháil le faidhclíonta, eangacha gabhainn agus gach cineál eile eangaí gaiste, ach amháin gaistí pontúin nach bhfuil mála gan snaidhm ceangailte orthu.
            
            
               2.An díolúine dá dtagraítear i mír 1, beidh sí teoranta do chion nach mó ná 8 % de na gabhálacha iomlána bliantúla bradán ó chuóta bradán gach Ballstáit.
            
            
               3.Bradáin a ghabhtar i gcomhréir leis an díolúine a bhunaítear i mír 1, scaoilfear saor isteach san fharraige láithreach iad. 
            
            
               Airteagal 4 
                  Forálacha críochnaitheacha
            
            
               Faoin 1 Bealtaine 2023, na Ballstáit sin a bhfuil leas díreach bainistíochta acu, cuirfidh siad faisnéis bhreise eolaíoch faoi bhráid an Choimisiúin a fhágfaidh go bhféadfar measúnú a dhéanamh ar ionadaíochas agus ar cháilíocht an mheastacháin ar mharthanas bradán aischurtha ó ghabhálacha le heangacha gabhainn agus gaistí pontúin a bhfuil mála gan snaidhm ceangailte orthu, lena n‑áirítear faisnéis maidir leis an mbásmhaireacht i ndiaidh an scaoilte saor.
            
            
               Airteagal 5 
                  Teacht i bhfeidhm
            
            
               Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh. 
            
            
               Beidh feidhm aige ón 1 Eanáir 2021 go dtí an 31 Nollaig 2023. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            
         
         
            
               Arna dhéanamh sa Bhruiséil, 22.6.2021
            
            
               
                     Thar ceann an Choimisiúin
               
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        Rialachán (AE) Uimh. 1380/2013 ó Pharlaimint na hEorpa agus ón gComhairle an 11 Nollaig 2013 maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        Comhairle ón gComhairle Idirnáisiúnta um Thaiscéalaíocht na Mara (ICES) in 2020 – Forbhreathnú maidir le hIascaigh Éiciréigiún Mhuir Bhailt an 3 Nollaig 2020; Comhairle ICES 2020 – Forbhreathnú maidir le hIascaigh Éiciréigiún Mhuir Bhailt an 10 Nollaig 2020.
               
               
                  
                     (4)
                  
                        Rialachán Tarmligthe (AE) Uimh. 1396/2014 ón gCoimisiún an 20 Deireadh Fómhair 2014 lena mbunaítear plean maidir le hábhar muirí aischurtha i Muir Bhailt (IO L 370, 30.12.2014, lch. 40).
               
               
                  
                     (5)
                  
                        Rialachán Tarmligthe (AE) Uimh. 2018/211 ón gCoimisiún an 21 Samhain 2017 lena mbunaítear plean maidir le hábhar muirí aischurtha a mhéid a bhaineann leis an mbradán i Muir Bhailt (IO L 41, 14.2.2018, lch. 1).
               
               
                  
                     (6)
                  
                        Rialachán (AE) 2016/1139 ó Pharlaimint na hEorpa agus ón gComhairle an 6 Iúil 2016 lena mbunaítear plean ilbhliantúil do na stoic troisc, scadáin agus saláin i Muir Bhailt agus don iascach a shaothraíonn na stoic sin (IO L 191, 15.7.2016, lch. 1).
               
               
                  
                     (7)
                  
                        Rialachán (AE) 2020/1781 ó Pharlaimint na hEorpa agus ón gComhairle an 25 Samhain 2020 lena leasaítear Rialachán (AE) 2016/1139 a mhéid a bhaineann le laghdú acmhainne iascaireachta i Muir Bhailt, agus Rialachán (AE) Uimh. 508/2014 a mhéid a bhaineann le scor buan gníomhaíochtaí iascaireachta do na cabhlaigh a bhíonn ag iascaireacht throisc Mhuir Bhailt Thoir, throisc Mhuir Bhailt Thiar agus scadáin Mhuir Bhailt Thiar (IO L 400, 30.11.2020, lch. 1).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon [Marthanas na mbradán Atlantach arna ngabháil le heangach ghaiste tráchtála agus arna scaoileadh saor: An poitéinseal atá ann maidir le saothrú roghnaitheach bradán saothraithe], Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        IO L 191, 15.7.2016, lch. 1.
               
               
                  
                     (12)
                  
                        Rialachán (AE) Uimh. 1380/2013 ó Pharlaimint na hEorpa agus ón gComhairle maidir leis an gComhbheartas Iascaigh an 11 Nollaig 2013, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).
               
               
                  
                     (13)
                  
                        Rialachán Tarmligthe (AE) Uimh. 1396/2014 ón gCoimisiún an 20 Deireadh Fómhair 2014 lena mbunaítear plean maidir le hábhar muirí aischurtha i Muir Bhailt (IO L 370, 30.12.2014, lch. 40).
               
               
                  
                     (14)
                  
                        Rialachán Tarmligthe (AE) Uimh. 2018/211 ón gCoimisiún an 21 Samhain 2017 lena mbunaítear plean maidir le hábhar muirí aischurtha a mhéid a bhaineann le bradán i Muir Bhailt (IO L 41, 14.2.2018, lch. 1).
               
               
                  
                     (15)
                  
                        ‘BALTFISH High Level Group Joint Recommendation on a derogation from the landing obligation in the Baltic Sea establishing a discard plan as regards salmon in the Baltic Sea (ICES Subdivisions 22-32)’ [‘Moladh Comhpháirteach Ghrúpa Ardleibhéal BALTFISH maidir le maolú ar an oibleagáid gabhálacha a thabhairt i dtír i Muir Bhailt, lena mbunaítear plean maidir le hábhar muirí aischurtha a mhéid a bhaineann leis an mbradán i Muir Bhailt (Foranna ICES 22-32)’], arna tharchur an 12 Bealtaine 2020. Leagan nuashonraithe an 8 Meán Fómhair 2020 arna sheoladh an 15 Meán Fómhair 2020 agus leagan nuashonraithe an 16 Márta 2021.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.